# **Информационен бюлетин на Съвета по международни счетоводни стандарти (IASB) – ноември 2018 г.**

**ASB Update November 2018**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно :МСФО стандарти (IFRS® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (IFRS® Foundation) и Комитета по разясненията на МСФО (IFRS Interpretation Committee.  
  
Съветът проведе заседания на 14 ноември 2018 г., сряда, и 15 ноември 2018 г., четвъртък, в офисите на Фондация МСФО в Лондон.

Темите, по реда на обсъждането им, включваха:

* [МСФО 17 *Застрахователни договори*](https://www.ifrs.org/news-and-events/updates/iasb-updates/november-2018/#1)
* [Основни финансови отчети](https://www.ifrs.org/news-and-events/updates/iasb-updates/november-2018/#2)
* [Въпроси, свързани с прилагането на МСФО](https://www.ifrs.org/news-and-events/updates/iasb-updates/november-2018/#3)
* [Коментар на ръководството](https://www.ifrs.org/news-and-events/updates/iasb-updates/november-2018/#4)
* [Класифициране на пасиви като текущи или нетекущи (Изменения в МСС 1)](https://www.ifrs.org/news-and-events/updates/iasb-updates/november-2018/#5)
* [Актуализиране на препратка към Концептуалната рамка (Изменения в МСФО 3)](https://www.ifrs.org/news-and-events/updates/iasb-updates/november-2018/#6)
* [Дейности с регулирани цени](https://www.ifrs.org/news-and-events/updates/iasb-updates/november-2018/#7)

**Допълнителна информация**

Предстоящи заседания на Съвета:

* 10–14 декември 2018 г.
* 22–23 януари 2019 г.
* 6–8 февруари 2019 г.

**Застрахователни договори—Последствия от проучване на изменения в МСФО 17 по отношение на датите на влизане в сила (Документ по програмата 2)**

На 14 ноември 2018 г. Съветът проведе заседание, за да обсъди последствията от проучване на измененията в МСФО 17 *Застрахователни договори* относно:

1. датата на влизане в сила на МСФО 17; и
2. датата на изтичане на временното изключение от прилагането на МСФО 9 *Финансови инструменти* в МСФО 4 *Застрахователни договори.*

Имайки предвид плановете да обмисли дали да проучи изменения в МСФО 17, и имайки предвид критериите за оценяване на такива потенциални изменения, Съветът реши в порядък на работна хипотеза, че:

1. задължителната дата на влизане в сила на МСФО 17 следва да бъде отложена с една година, така че от предприятията да се изисква да прилагат МСФО 17 по отношение на годишни периоди, започващи на или след 1 януари 2022 г. Всичките четиринадесет членове на Съвета изразиха съгласие с това решение.
2. съответно, фиксираната дата на изтичане на временното освобождаване в МСФО 4 от изискването за прилагане на МСФО 9 следва да бъде променена, така че от всички предприятия да се изисква да прилагат МСФО 9 по отношение на годишни периоди, започващи на или след 1 януари 2022 г. Тринадесет от четиринадесетте членове на Съвета изразиха съгласие, а един - несъгласие с това решение.

***Следващи етапи***

Съветът ще продължи обсъжданията си по време на заседанието си през декември 2018 г.

**Основни финансови отчети (Документ по програмата 21)**

На 14 ноември 2018 г. Съветът проведе заседание, за да обсъди:

1. печалба преди лихви, данъци и амортизация (EBITDA);
2. дали да разработи модели и примери, за да подпомогне съставителите на финансовите отчети; и
3. възможни изменения в изискванията за представяне в МСС 1 *Представяне на финансови отчети* по отношение на минималните позиции на отделни редове в отчета или отчетите за финансовите резултати от дейността.

***EBITDA*(Документ по програмата 21A)**

Съветът реши в порядък на работна хипотеза да не изисква представяне на EBITDA в отчета или отчетите за финансовите резултати от дейността, както и да не изисква оповестяването на този показател в пояснителните приложения. Тринадесет от четиринадесетте членове на Съвета изразиха съгласие с това решение. Един от членовете отсъстваше.

Съветът поиска от екипа да излезе с предложение за описание или дефиниция на EBITDA с оглед добавяне на EBITDA към списъка с оценки, за които се счита, че не са оценки на ръководството за резултатите от дейността. Съветът изказа предложение за възможност описанието или дефиницията на EBITDA да се базира на предложения междинен сбор за оперативната печалба, коригиран с оглед отчитане на ефекта от амортизацията на материали и нематериални активи.

***Модели или примери*(Документ по програмата 21Б)**

Съветът реши в порядък на работна хипотеза:

1. да разработи незадължителни примери, които да илюстрират решенията на Съвета във връзка с този проект. Всичките четиринадесет членове на Съвета изразиха съгласие с това решение.
2. да разработи илюстративни примери на:
   1. отчет или отчети за финансовите резултати от дейността за различните видове предприятия;
   2. отчет за паричните потоци за финансово предприятие и нефинансово предприятие на базата на сегашните примери за илюстрация в МСС 1; и
   3. пояснителни приложения, които се въвеждат или изменят от проекта.

Тринадесет от четиринадесетте членове на Съвета изразиха съгласие, а един - несъгласие с това решение.

(в) да включи илюстративни примери за отчет или отчети за финансовите резултати от дейността за следните видове предприятия:

* 1. нефинансово предприятие (както според функция, така и според естество);
  2. компания за инвестиционни имоти;
  3. застраховател;
  4. традиционна банка, която няма съществена инвестиционна дейност;
  5. банка, ангажирана както с инвестиционна дейност, така и с дейност по клиентско финансиране;
  6. банка-застраховател;
  7. производител, който извършва инвестиционна дейност; и
  8. производител, който предоставя финансиране на клиенти.

Тринадесет от четиринадесетте членове на Съвета изразиха съгласие, а един - несъгласие с това решение. Съветът отбеляза, че този списък с видове предприятия може да трябва да бъде преразгледан след допълнително обсъждане на прилагането на взетите в порядък на работна хипотеза решения на Съвета по отношение на финансовите предприятия.

***Минимални позиции на отделни редове*(Документ по програмата 21В)**

Съветът реши в порядък на работна хипотеза:

1. да поясни, че позициите на отделни редове, които се изисква да бъдат представени в отчета или отчетите за финансовите резултати от дейността може да трябва да бъдат представени в повече от един раздел от този отчет. Всичките четиринадесет членове на Съвета изразиха съгласие с това решение.
2. да не добавя „други финансови приходи“ и „други финансови разходи“ към списъка с позиции на отделни редове, които се изисква да бъдат представени в отчета или отчетите за финансовите резултати от дейността. Единадесет от четиринадесетте членове на Съвета изразиха съгласие, а трима - несъгласие с това решение. Съветът поиска от екипа при изготвяне на проекта да поясни, че позиции, отговарящи на дефиницията за „други финансови приходи“ и „други финансови разходи“ следва, в случай че са съществени, да бъдат дезагрегирани от задължителните позиции на отделни редове, включени в раздел за финансирането на отчета за печалбата или загубата.
3. да отстрани изискването в параграф 82(б) на МСС 1 за представяне на „финансови разходи“ в отчета или отчетите за финансовите резултати от дейността. Всичките четиринадесет членове на Съвета изразиха съгласие с това решение.
4. да поясни, че когато позиции на отделни редове се изисква да бъдат представени в отчета или отчетите за финансовите резултати от дейността, това изискване налага по необходимост отделно представяне, независимо от метода за анализ на разходите в раздела за оперативната печалба. Дванадесет от четиринадесетте членове на Съвета изразиха съгласие, а двама – несъгласие с това решение.

***Следващи етапи***

Съветът ще продължи с обсъждане на темите, попадащи в обхвата на проекта, на бъдещо свое заседание.

**Прилагане (Документ по програмата 12)**

На 14 ноември 2018 г. Съветът проведе заседание, за да обсъди проектите си за въвеждане и поддържане на стандарти.

**Имоти, машини и съоръжения: Постъпления преди предвидената употреба (Изменения в МСС 16) (Документи по програмата 12A–12В)**

Съветът обсъди как да продължи работата по проекта *Имоти, машини и съоръжения: Постъпления преди предвидената употреба*, след като взе под внимание и разгледа обратната информация във връзка с предложените изменения в МСС 16 *Имоти, машини и съоръжения*.

Предложените изменения биха забранили приспадането от цената на придобиване на обект от имоти, машини и съоръжения на евентуални постъпления от продажбата на артикули, произведени в процеса на придвижване на този актив до местоположението и привеждането му в състоянието, необходими, за да може активът да е в състояние да функционира по начина, предвиден от ръководството.

Съветът реши в порядък на работна хипотеза да продължи с предложените изменения с известни модификации. Тези модификации биха могли да включват:

1. пояснения относно начина, по който предприятията идентифицират разходите, свързани с продажбата на артикули, произведени преди обект от имоти, машини и съоръжения да е в състояние да функционира по начина, предвиден от ръководството; и
2. изисквания за оповестяване и представяне.

Единадесет от четиринадесетте членове на Съвета изразиха съгласие, а трима - несъгласие с това решение.

***Следващи етапи***

Съветът ще обсъди модификациите на предложените изменения на бъдещо свое заседание.

**Криптовалути (Документ по програмата 12Г)**

Съветът разгледа информация, предоставено от Комитета по разясненията на МСФО („Комитетът“) относно това как предприятието би могло да прилага съществуващите МСФО стандарти, за да отчита счетоводно притежания на криптовалути и първоначално предлагане на монети.

Съветът разгледа също така консултацията на Комитета относно това дали е необходим процес по изготвяне и въвеждане на стандарти във връзка с притежаването на криптовалути.

Съветът реши за момента да не добавя към работната си програма проект, посветен на притежаването на криптовалути и първоначално предлагане на монети. Вместо това Съветът реши да следи текущо събитията и развитията във връзка с кирптоактивите.

Всичките четиринадесет членове на Съвета изразиха съгласие с това решение.

Съветът реши също така да поиска от Комитета да обмисли публикуването на решения в рамките на работната си програма, което би пояснило как предприятията да прилагат съществуващите МСФО стандарти по отношение на притежаването на криптовалути.

Седем от четиринадесетте членове на Съвета изразиха съгласие, а седем - несъгласие с това решение. Председателят използва правото си на допълнителен решаващ глас, правейки гласуването осем на седем в подкрепа на решението.

***Следващи етапи***

Комитетът ще разгледа искането на Съвета на бъдещо свое заседание.

**Обременяващи договори—разходи за изпълнение на договора (Документ по програмата 12Д)**

Съветът реши в порядък на работна хипотеза да разреши по-ранното прилагане на предложените изменения в МСС 37 *Провизии, условни пасиви и условни активи*.

Всичките четиринадесет членове на Съвета изразиха съгласие с това решение.

***Следващи етапи***

Съветът планира да публикува проект за обсъждане през декември 2018 г.

**Коментар на ръководството (Документ по програмата 15)**

На 14 ноември 2018 г. Съветът проведе заседание, за да обсъди целта на коментара на ръководството и насоките, подкрепящи целта.

***Целта на коментара на ръководството*(Документ по програмата 15A)**

Екипът препоръча целта на коментара на ръководството да бъде да придаде контекст на финансовия отчет, като предостави на основните потребители на финансовите отчети историческа финансова и оперативна информация и анализ, който да е полезен при оценяване перспективите на предприятието за бъдещи нетни входящи парични потоци и дейността на ръководството на предприятието по управление на икономическите му ресурси.

Съветът не проведе формално гласуване на това заседание, но се съгласи по принцип с тази цел и с препоръките на екипа за насоки в нейна подкрепа. Съветът обаче поиска от екипа да обмисли дали е възможно да предостави допълнителна яснота във връзка с:

1. ролите, които историческата информация и перспективната информация играят в коментара на ръководството; и
2. разликата между целта на коментара на ръководството и целта на финансовите отчети.

В анализа и коментара си Съветът взе под внимание изследването на екипа, представено в Документ по програмата 15Б.

***Следващи етапи***

Съветът очаква да обсъди прилагането на нивото на същественост в коментара на ръководството и принципите на коментара на ръководството през януари 2019 г. и на следващи свои заседания. Второто заседание на [Консултативната група по въпросите на коментара на ръководството](https://www.ifrs.org/groups/management-commentary-consultative-group/) ще се проведе на 11 януари 2019 г. Съветът ще обсъди обратна информация от това заседание на следващи заседания на Съвета.

**Класифициране на пасивите като текущи или нетекущи (Документ по програмата 29)**

На 15 ноември 2018 г. Съветът проведе заседание, за да продължи с обсъжданията си на коментарите относно Проекта за обсъждане *Класифициране на пасиви*, който предлага изменения в параграфи 69–76 от МСС 1 *Представяне на финансови отчети*.

Съветът реши в порядък на работна хипотеза, че съгласно предложеното в Проекта за обсъждане, МСС 1 следва да изисква предприятието да класифицира даден пасив като текущ, ако предприятието няма право към края на отчетния период да отложи уреждането на пасива за поне 12 месеца след края на отчетния период.

Тринадесет от четиринадесетте членове на Съвета изразиха съгласие с това решение. Един от членовете отсъстваше.

Съветът реши в порядък на работна хипотеза да добави към МСС 1 напомняне, че правото на предприятието да отложи уреждането трябва да има икономическо съдържание.

Дванадесет от четиринадесетте членове на Съвета изразиха съгласие, а един - несъгласие с това решение. Един от членовете отсъстваше.

Съветът реши в порядък на работна хипотеза да поясни в МСС 1, че:

1. правото на предприятието да отложи уреждането не се влияе от:
   1. очакванията на ръководството относно това дали предприятието ще упражни това си право; и
   2. уреждането на пасива между края на отчетния период и датата, на която финансовият отчет е одобрен за издаване; и
2. макар тези фактори да не оказват влияние върху класификацията на пасива, може да трябва предприятието да оповести информация за тях, за да спази изискванията по отношение на оповестяванията в МСФО стандартите.

Дванадесет от четиринадесетте членове на Съвета изразиха съгласие, а един - несъгласие с това решение. Един от членовете отсъстваше.

Съветът обсъди различията между изискванията в МСС 1 и предложените изисквания относно класифицирането на дълговете, които се разработват от страна на Съвета на САЩ по финансово-счетоводни стандарти, и реши в порядък на работна хипотеза да не разглежда допълнителни изменения в МСС 1.

Дванадесет от четиринадесетте членове на Съвета изразиха съгласие с това решение. Двама от членовете отсъстваха.

***Следващи етапи***

Съветът ще обсъди класифицирането на пасиви с характеристики на уреждане със собствен капитал на бъдещо свое заседание.

**Актуализиране на препратка към *Концептуалната рамка* (изменения в МСФО 3) (Документ по програмата 10)**

Параграф 11 от МСФО 3 *Бизнес комбинации* прави препратка към *Общата рамка за изготвяне и представяне на финансови отчети,* издадена от Комитета по международни счетоводни стандарти през 1989 г. и приета от Съвета през 2001 г.

На 15 ноември 2018 г. Съветът проведе заседание, за да вземе решение дали и ако да, как, да актуализира МСФО 3, така че стандартът да прави препратка към *Концептуалната рамка за финансово отчитане,* която Съветът издаде през март 2018 г.

Съветът достигна до заключение в порядък на работна хипотеза, че актуализирането на препратката, без да бъдат извършвани други изменения в МСФО 3, би могло да породи конфликт между изискванията на МСФО 3 и изискванията за идентифициране на пасиви в МСС 37 *Провизии, условни пасиви и условни активи* и КРМСФО 21 *Налози*. Актуализацията не би създала на практика други съществени конфликти.

Дванадесет от четиринадесетте членове на Съвета изразиха съгласие, а един - несъгласие с това заключение. Един от членовете отсъстваше.

Съветът реши в порядък на работна хипотеза незабавно да пристъпи към процес на актуализиране, вместо да чака евентуален бъдещ проект за изменение на МСС 37.

Тринадесет от четиринадесетте членове на Съвета изразиха съгласие с това решение. Един от членовете отсъстваше.

Съветът също така реши в порядък на работна хипотеза да разработи предложения за избягване на конфликти между МСФО 3 и МСС 37 (разяснен чрез КРМСФО 21), като актуализира препратката и добави изключение в изискванията за първоначално признаване в МСФО 3. Изключението ще посочва, че налозите, попадащи в обхвата на КРМСФО 21 и други пасиви, попадащи в обхвата на МСС 37 следва да бъдат признати при придобиване само ако те биха били идентифицирани като пасиви, прилагайки КРМСФО 21 или съответно МСС 37.

Дванадесет от четиринадесетте членове на Съвета изразиха съгласие, а един - несъгласие с това решение. Един от членовете отсъстваше.

***Следващи етапи***

Съветът ще обмисли как следва да бъдат разработени предложенията за изменение на МСФО 3 и дали са необходими механизми за преход.

**Дейности с регулирани цени (Документ по програмата 9)**

На 15 ноември 2018 г. Съветът проведе заседание, за да обсъди счетоводния модел, който се разработва по отношение на дейности, обект на „регулиране с дефинирани цени/ставки”.  Документ по програмата 9A предостави единствено с информационна цел обобщение на взетите до момента от Съвета решения в порядък на работна хипотеза.

***Взаимодействие между модела и МСФО стандартите*(Документ по програмата 9Б)**

*Изключение от прилагане на изискванията на други МСФО стандарти*

Съветът реши в порядък на работна хипотеза, че изискванията за оценяване в МСС 36 *Обезценка на активи* и МСФО 5 *Нетекущи активи, държани за продажба и преустановени дейности*не следва да бъдат прилагани по отношение на регулаторни активи и регулаторни пасиви.

Тринадесет от четиринадесетте членове на Съвета изразиха съгласие с това решение. Един от членовете отсъстваше.

Съветът обсъди аспекти на взаимодействието между модела и МСФО 3 *Бизнес комбинации*и поиска от екипа да извърши допълнителен анализ, който да бъде обсъден на бъдещо заседание.

*Насоки за прилагането на други МСФО стандарти*

Съветът реши в порядък на работна хипотеза, че моделът следва да включва насоки за прилагане относно взаимодействието му с МСС 12*Данъци върху дохода*, сходни с насоките за прилагане в параграф Б10 от МСФО 14*Разчети за отсрочени регулаторни приходи и разходи*.  Съветът обаче реши в порядък на работна хипотеза срещу включването на изрично изявление—сходно с това, направено в параграф 16 от МСФО 14 по отношение на регулаторни отсрочени позиции—че МСФО стандартите са приложими по отношение на регулаторни активи, регулаторни пасиви, регулаторни приходи и регулаторни разходи по същия начин, по който са приложими по отношение на други активи, пасиви, приходи и разходи.

Тринадесет от четиринадесетте членове на Съвета изразиха съгласие с това решение. Един от членовете отсъстваше.

*Изолиране на регулаторни позиции чрез изискванията за представяне и оповестяване*

Съветът реши в порядък на работна хипотеза, че моделът не следва да пренася изискванията за представяне и оповестяване в МСФО 14 предприятието да изолира, използвайки междинни сборове, регулаторните позиции от активи, пасиви и нетни приходи и разходи, признати с помощта на други МСФО стандарти.

Тринадесет от четиринадесетте членове на Съвета изразиха съгласие с това решение. Един от членовете отсъстваше.

*Място на изискванията и насоките относно взаимодействието с други МСФО стандарти*

Съветът реши в порядък на работна хипотеза, че изискванията и насоките за приложение относно взаимодействието между модела и други МСФО стандарти следва да бъдат включени в бъдещия стандарт относно дейностите с регулирани цени, а не да бъдат добавяни към тези други стандарти.

Тринадесет от четиринадесетте членове на Съвета изразиха съгласие с това решение. Един от членовете отсъстваше.

***Представяне и оповестяване*(Документи по програмата 9В–9Д)**

Съветът продължи с обсъжданията си от юли 2018 г. относно изискванията за представяне и оповестяване по отношение на модела.

***Представяне*(Документ по програмата 9В)**

*Отчет за финансовото състояние*

Съветът реши в порядък на работна хипотеза, че предприятието следва:

1. да представя регулаторните активи и регулаторните пасиви като позиции на отделни редове в допълнение на позициите, изисквани от МСС 1 *Представяне на финансови отчети*;
2. прилагайки МСС 1, да класифицира регулаторните активи и регулаторните пасиви като текущи или нетекущи, освен в случаите, когато се използва представяне на базата на ликвидност; и
3. да компенсира регулаторните активи и регулаторните пасиви само ако се очаква те да доведат до корекции в една и съща бъдеща тарифа или тарифи, начислявани на клиентите, и следователно:
   1. те имат един и същ модел и време на обратно проявление;
   2. те възникват в един и същ регулаторен режим; и
   3. предприятието има законно изпълнимо право на компенсиране.

Тринадесет от четиринадесетте членове на Съвета изразиха съгласие с това решение. Един от членовете отсъстваше.

Съветът реши също така в порядък на работна хипотеза, че въпреки че компенсирането ще бъде разрешено, когато са изпълнени условията в алинеи (в)(i)–(iii), то няма да бъде задължително.

Десет от четиринадесетте членове на Съвета изразиха съгласие, а трима - несъгласие с това решение. Един от членовете отсъстваше.

*Раздел за печалба или загуба в отчета или отчетите за финансовите резултати от дейността*

Съветът реши в порядък на работна хипотеза, че предприятието следва:

1. да представя всички регулаторни приходи и всички регулаторни разходи в печалбата или загубата, а не в друг всеобхватен доход;
2. да представя регулаторните приходи и регулаторните разходи нетно, като позиция на отделен ред (позиция „регулаторен приход или регулаторен разход”) в допълнение към позициите на отделни редове, изисквани от МСС 1; и
3. да представя позицията „регулаторен приход или регулаторен разход” непосредствено под позицията или позициите на отделен ред за приходите, изисквани от МСС 1.

Тринадесет от четиринадесетте членове на Съвета изразиха съгласие с това решение. Един от членовете на Съвета отсъстваше.

Съветът също така реши в порядък на работна хипотеза, че предприятието следва да включва регулаторните приходи от лихви и регулаторните разходи за лихви в рамките на позицията на отделен ред „регулаторен приход или регулаторен разход”.

Дванадесет от четиринадесетте членове на Съвета изразиха съгласие, а един - несъгласие с това решение. Един от членовете отсъстваше.

Съветът реши в порядък на работна хипотеза да не забранява на предприятието да дезагрегира изискваните позиции на отделни редове или да представя допълнителни позиции на отделни редове или междинни сборове в основните финансови отчети, когато това представяне би било уместно за разбиране на финансовото състояние на предприятието и/или на финансовите резултати от дейността му, съгласно изискванията на МСС 1.

Единадесет от четиринадесетте членове на Съвета изразиха съгласие, а двама - несъгласие с това решение. Един от членовете отсъстваше.

***Цели и изисквания за оповестяване*(Документ по програмата 9Г) и *Примерни оповестявания*(Документ по програмата 9Д)**

*Цели на оповестяването*

Съветът реши в порядък на работна хипотеза, че:

1. общата цел на оповестяванията по отношение на регулирането с дефинирани цени следва да се фокусира върху ефекта, който сделките или други събития, пораждащи регулаторни времеви разлики, имат за финансовите резултати от дейността и финансовото състояние на предприятието. Целта не следва да бъде разширявана, за да включи предоставянето на информация относно общата регулаторна и икономическа среда; нито да включва информация относно всички ефекти от регулацията с дефинирани цени върху финансовите резултати от дейността, финансовото състояние и паричните потоци на предприятието.
2. специфичните цели на оповестяванията следва да се фокусират върху информацията, която да помогне на потребителите на финансови отчети:
   1. да разберат ефекта от регулаторните времеви разлики върху финансовите резултати от дейността на предприятието, като се направи разграничение между: (1) колебанията в приходите и разходите, компенсирани чрез механизъма за коригиране на цените; и (2) колебанията в приходите и разходите, за които няма такова компенсиране;
   2. да разберат и оценят сумата, момента на възникване и несигурността на (перспективите за) бъдещи парични потоци, които ще произтекат от регулаторните активи и регулаторните пасиви на предприятието; и
   3. да разберат как финансовото състояние на предприятието е било засегнато през периода от сделките или други събития, предизвикали промени в балансовата стойност на регулаторните активи и регулаторните пасиви.

Тринадесет от четиринадесетте членове на Съвета изразиха съгласие с това решение. Един от членовете отсъстваше.

*Изисквания за оповестяване*

Съветът реши в порядък на работна хипотеза, че предприятието следва да оповестява:

1. разбивка на позицията на отделен ред в печалбата или загубата „регулаторен приход или регулаторен разход” на следните компоненти:
   1. възникване на регулаторни активи, заедно с количествена и качествена информация относно причините за техните суми;
   2. възникване на регулаторни пасиви, заедно с количествена и качествена информация относно причините за техните суми;
   3. възстановяване на регулаторни активи;
   4. изпълнение на регулаторни задължения; и
   5. промени в балансовата стойност на регулаторни активи и регулаторни пасиви поради промени в приблизителните оценки, заедно с количествена и качествена информация относно причините за тези промени;
2. анализ на падежите на балансовите стойности на регулаторни активи и регулаторни пасиви към края на периода, и обяснение как бъдещото възстановяване на регулаторни активи и бъдещото изпълнение на регулаторни задължение ще бъде повлияно от рискове и несигурност;
3. дисконтовият процент или диапазона на дисконтови проценти, използвани за дисконтиране на приблизително оценените парични потоци, отразени в балансовите стойности на регулаторни активи и регулаторни пасиви към края на периода и, ако е различен, съответният регулаторен лихвен процент или проценти или регулаторна норма на възвръщаемост или норми на възвръщаемост, одобрени от регулаторния орган, заедно с количествена и качествена информация относно причините за тези разлики; и
4. равнение на балансовата стойност на регулаторни активи и регулаторни пасиви от началото до края на периода.

Съветът реши също така в порядък на работна хипотеза, че предприятието следва да оценява дали информацията, предоставена чрез изискванията за оповестяване в параграфи (a)–(г) е достатъчна, за да изпълни общата цел на оповестяванията.  В случай че не е достатъчна, предприятието следва да оповести допълнителна информация, необходима за постигането на тази цел.

Тринадесет от четиринадесетте членове на Съвета изразиха съгласие с това решение. Един от членовете отсъстваше.

***Следващи етапи***

Съветът очаква да продължи с обсъжданията си относно други аспекти на модела на бъдещо свое заседание.